Publi

Emlékeznek a 2002-es választásra? Nyilván, ki tudná feledni, amikor a joggal lesajnált Medgyessy Péter vezényletével a baloldal véget vetett egy amúgy korántsem kudarcos kormányzásnak.

És arra emlékeznek még, hogy mi volt akkoriban a kormányzati mondás? Hogy nem kell kampányolni, mert az eredmények önmagukért beszélnek.

Hát nem! Az eredmények nem beszélnek önmagukért! Ezért nem értem a kormányt, miért követi el ismét a 2002-es hibát, amikor elhallgatja, hogy valódi európaiként fogad be és támogat menekülteket.

Már az is fájdalmas volt, amikor nem verték nagy dobra, hogy az Orbán-kormány

2015-ben 508

2016-ban 432

2017-ben 1291

2018-ban 37 menekültet részesített nemzetközi védelemben. Akik között 221 egyiptomi kopt keresztény volt, de a többségük afgán, szír és iraki. Persze ennek elhallgatása még magyarázható volt azzal, hogy az ellenzék ádáz menekültellenes kampánya miatt jobb titokban tartani a tömeges befogadást.

De most, amikor kiderül, hogy 2016 augusztusa óta Budapesten már lakhatási program is van menekültek számára, tényleg nem értem a bénult csöndet.

Mert mi történt? A Belügyminisztériumhoz tartozó Belügyi Alapok portálról kiderült: az Európai Bizottság által létrehozott Menekültügyi, Migrációs és Integrációs Alap forrásaira – a 2014–2020-as időszakban 9,9 milliárd forint – sikeresen pályázott a Budapesti Módszertani Szociális Központ és Intézményei (BMSZKI), amely a fővárosi önkormányzat hajléktalanellátó szervezete. A 2015. június 30-án közzétett pályázatra a BMSZKI eredményesen nyújtott be támogatási kérelmet, és Nemzetközi védelemben részesülők önálló lakhatásának segítése című pályázatával 82,5 millió forintot nyert el. Az Európai Unió az alapokból megvalósítandó projektekhez 75 százalékos támogatást nyújt, amelynek mértékét évente határozza meg. A fennmaradó 25 százalékos forrást pedig a hazai költségvetés állja.

Kampány van, most mindenkinek oda kell tennie magát. Nem hiszem, hogy túl nagy elvárás a Fidesz támogatóitól, hogy a kormány igenis legyen büszke az eredményeire.

Stop álszerénység!